Bumm.sk | Korrupciós vádakkal letartóztattak hat FIFA-vezetőt Svájcban
2015. május 27. szerda - 09:26
Korrupció és pénzmosás vádjával szerdán letartóztatták a FIFA nemzetközi labdarúgó-szövetség hat magas rangú vezetőjét Zürichben - írja a vs.hu. A vád: korrupció.
Szerda hajnalban a svájci rendőrség civil ruhás tagjai lepték el az elegáns Baur au Lac hotelt Zürichben, ahol a FIFA vezetősége éppen az éves gyűlését tartotta a péntekre tervezett tisztújító közgyűlés előtt. A labdarúgó-szövetség korrupcióval vádolt magas beosztású tagjainak letartóztatása békésen zajlott, volt, akire még bilincset sem kellett tenni –írja a New York Times. Egyelőre hat ember letartóztatásáról tudni, de az ügyészség több mint 10 FIFA-tisztviselő ellen kíván vádat emelni: köztük van a FIFA Végrehajtó Bizottságnak két alelnöke, Jeffrey Webb és Eugenio Figueredo, illetve a testület korábbi tagja, Jack Warner, akit már korábban is vádoltak etikai vétségekkel. Sepp Blatter, a FIFA újrázni készülő elnöke – úgy tudni – nincs a letartóztattak közt. Az Egyesült Államok a gyanúsítottak kiadatását kéri.
„Meg voltunk döbbenve, hogy ez mennyi időn át folytatódott zavartalanul, az ügy lényegében a FIFA minden tevékenységét érintette” - mondta egy nyomozó. „Úgy tűnt, hogy a szövetség minden részét áthatotta a korrupció, egyszerűen így működtek.”
Svájc megtagadhatja ugyan az adócsalással vádolt egyének kiadatását az Egyesült Államoknak, általános bűncselekmények esetén ugyanakkor a svájciak együtt szoktak működni az amerikai hatóságokkal.